ANDIJON MUHANDISLIK-IQTISODIYOT INSTITUTINI ANDIJON MAShINASOZLIK INSTITUTIGA AYLANTIRISh TO‘G‘RISIDA

O‘zbekiston Respublikasi Prezidentining “Oliy ta’lim muassasalarining moddiy-texnika bazasini mustahkamlash va yuqori malakali mutaxassislar tayyorlash sifatini tubdan yaxshilash chora-tadbirlari to‘g‘risida” 2011-yil 20-maydagi PQ-1533-son qarorini bajarish yuzasidan, bozor iqtisodiyotining zamonaviy talablariga javob beradigan yuqori malakali mutaxassislar tayyorlashni yanada takomillashtirish, shuningdek respublika mashinasozlik va avtomobilsozlik tarmoqlarining kadrlar resurs bazasini mustahkamlash maqsadida Vazirlar Mahkamasi qaror qiladi:
 1. Andijon muhandislik-iqtisodiyot instituti Andijon mashinasozlik institutiga aylantirilsin.
 2. Quyidagilar Andijon mashinasozlik institutining asosiy vazifalari etib belgilansin:
 mashinasozlik, shu jumladan avtomobilsozlik va elektrotexnika tarmoqlari, energetika, sanoat va xo‘jalik obyektlarini loyihalash hamda qurish korxonalari va tashkilotlari uchun yuqori malakali mutaxassislar tayyorlash;
 mashinasozlik va avtomobilsozlik ishlab chiqarish korxonalari uchun amaliy ahamiyatga ega bo‘lgan amaliy ilmiy tadqiqotlarni ro‘yobga chiqarish uchun zamonaviy ilmiy-tadqiqot bazasini shakllantirish;
 umumtexnika va texnika ta’lim yo‘nalishlari bo‘yicha yuqori malakali ilmiy-pedagog kadrlar tayyorlash, o‘quv jarayonini ilmiy-tadqiqot va ishlab chiqarish faoliyati bilan chuqur integratsiyalash;
 yoshlarni milliy, vatanparvarlik va fidoyilik g‘oyalariga sadoqat ruhida tarbiyalash, ma’naviy boy, har tomonlama kamol topgan, mustaqil dunyoqarashga va mustaqil fikrlashga ega bo‘lgan shaxsni tarbiyalash.
 3. Andijon mashinasozlik institutining o‘quv jarayonini tashkil etishni takomillashtirish, professor-o‘qituvchilar tarkibini to‘ldirish va zarur moddiy-texnika bazasini yaratish chora-tadbirlari dasturi ilovaga muvofiq tasdiqlansin.
 4. O‘zbekiston Respublikasi Oliy va o‘rta maxsus ta’lim vazirligi:
 O‘zbekiston Respublikasi Iqtisodiyot vazirligi, Davlat test markazi, Mehnat va aholini ijtimoiy muhofaza qilish vazirligi bilan birgalikda har yili Andijon mashinasozlik institutiga o‘qishga qabul qilish kvotalarini shakllantirishda tarmoqlarning mutaxassislarga bo‘lgan ehtiyojini hisobga olgan holda oliy ta’lim muassasasining tegishli sohalariga muvofiq mutaxassislar tayyorlash yo‘nalishlarini nazarda tutsin;
 bir oy muddatda Andijon mashinasozlik institutining ustavini va tuzilmasini belgilangan tartibda tasdiqlasin;
 2011/2012 o‘quv yili boshlangungacha Andijon mashinasozlik institutining ta’lim yo‘nalishlari va ixtisosliklar bo‘yicha o‘quv rejalari hamda dasturlarini davlat ta’lim standartlariga muvofiq tasdiqlasin;
 Andijon mashinasozlik institutining sohasi o‘zgarganligini hisobga olgan holda uning muhandis-pedagog kadrlari malakasini oshirish va ularni qayta tayyorlash istiqbol rejasini tasdiqlasin.
 5. “O‘zavtosanoat” aksiyadorlik kompaniyasiga kadrlarning boshqa asosiy buyurtmachilari bilan birgalikda institutning o‘quv-ishlab chiqarish va laboratoriya bazasini tashkil qilish va mustahkamlashda ko‘maklashish tavsiya etilsin.
 6. O‘zbekiston Respublikasi Oliy va o‘rta maxsus ta’lim vazirligi idoraviy normativ-huquqiy hujjatlarni ushbu qarorga muvofiqlashtirsin.
 7. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S.Azimov va O‘zbekiston Respublikasi Bosh vazirining o‘rinbosari A.N.Aripov zimmasiga yuklansin.